زۆڵەکەی ئەستەمبوڵ
زۆڵەکەی ئیستانبووڵ ڕۆمانێکە لەلایەن نووسەری بە ڕەگەز تورک ئەلیف شەفەقەوە بە زمانی ئینگلیزی نووسراوە و لە ساڵی ٢٠٠٦ لەلایەن 
دەزگای Viking Adult بڵاوکراوەتەوە. پاشان ھەر لە ساڵی ٢٠٠٦ و لە مانگی ئازاردا لەلایەن ئاسڵی بیچنەوە وەرگێڕدراوەتە سەر زمانی تورکی بە ناونیشانی (منداڵە زۆڵەکە) و بووەتە کتێبی پڕفرۆش.

چیڕۆکی ڕۆمانەکە 
بەسەرھاتی دوو خێزانی تورکی و ئەرمەن دەگێڕێتەوە بە درێژایی مێژوو ھەر لە ساتی کۆمەڵکوژی و جینۆسایدی ئەرمەنەکانەوە تاوەکو سەردەمی نوێ. ئەلیف ھەوڵی داوە ئەو جەور و ستەمە پیشانبدا کە لەسەر دەستی دەوڵەتی عوسمانی لە ئەرمەنەکان کراوە لە ڕێگەی خانەوادەی چەخماخچیان و ستەمبووڵیانی ئەرمەنی لەلایەک و خانەوادەی کازانچی تورکی لەلایەکی تر، پاشان تێکەڵبوون و درووستبوونی پەیوەندییەکی سەیر بە درێژایی مێژوو لە نێوان ئەم دوو خانەوادەیە. پاڵەوانانی ڕۆمانەکەش بریتین لە ھەریەک لە ئاسیا کازانچی و ئارمەنووش چەخماخچی. دەرکەوتنی پەیوەندییەکان لەوکاتەوە دەستپێدەکەن کەوا ئارمەنووش بە نیازی ناسینی نەتەوەکەی سەردانێکی تورکیا بکا و لەبەر ئەمەش لەلای خانەوادەی زڕباوکەکەی دەمێنێتەوە، کە خانەوادەی کازانچین. ئەلیف وا لە خوێنەر دەکا بە درێژایی خوێندنەوە تامەزرۆ ببێ تا ئەوکاتەی کە ھەموو ڕاستییەکان ئاشکرا دەبن و خوێنەر تووشی شۆک دەبێ.

وەرگێڕانی کوردی 
ئەم کتێبە لە ساڵی ٢٠١٦ و لەسەر دەستی بەرھەم ناودەشتییەوە وەرگێردرایە سەر زمانی کوردی لە زمانی ئینگلیزییەوە و خانەی چاپ و پەخشی ڕێنماش چاپ و بڵاویان کردووەتەوە.

سەرچاوەکان 
 چاپی کتێبەکە.
 ویکی ئینگلیزی.
 ویکی تورکی.
 ماڵپەڕی ئەلیف شەفەق 
 ماڵپەڕی Goodreads
 ماڵپەڕی The Guardian

وتارە ھەتیوەکان
ڕۆمانەکان بە زمانی ئینگلیزی
ڕۆمانەکانی ئەلیف شەفەق